text: Mug ud - gør rent
  20 april 2015 kl. 08.24
  Erfaren minkavler: En ren og veldrevet farm er en god måde at minimere mængden af fluer og lugtgener - og naboklager
  Herman Sørensens opskrift på et godt naboskab mellem minkavlere og de naboer, der bor i nærheden er simpel. Der skal muges ud og der skal være orden. Det betyder, at lugtgener bliver meget mindre og fluerne færre.
  - Det er vigtigt at have et godt naboskab, så vi sætter fokus på at have en ren farm, siger han.
  62-årige Herman Sørensen fra Bramming-egnen har haft mink siden 1982 og er dermed en erfaren minkavler. Han driver en minkfarm med 3.300 tæver. Det svarer til en minkfarm, der er på den gode side af at være mellemstor.
  Han har investeret i et automatisk udmugningssystem, der gerne må køre ofte. Det dæmper lugten og sørger for at fluernes æg i gødningen ikke får lov at klække.
  Gyllerenderne - der er lovpligtige - tømmes dermed hurtigere og lugten når ikke at brede sig.
  Men også så simple ting som at gøre rent under burene er vigtigt. Herman Sørensen strør også til tider kalk under burene for at øge hygiejnen.
  - Selvfølgelig lugter en minkfarm, siger han og fortsætter hurtigt:
  - Det kan ikke undgås helt. Men helt ærligt, jeg synes selv at her ikke lugter ret meget. Synes du, spørger han TV SYDs reporter.
  